คาดบาทสัปดาห์หน้า31.35-31.70บ.ต่อดอลล่าร์
ศูนย์วิจัยกสิกรไทยคาดสัปดาห์หน้าบาทกรอบ31.35-31.70บ.ต่อดอลล่าร์ จับตาพัฒนาการแก้หนี้อียู
11 ส.ค. 2555

ศูนย์วิจัยกสิกรไทยคาดสัปดาห์หน้าบาทกรอบ31.35-31.70บ.ต่อดอลล่าร์ จับตาพัฒนาการแก้หนี้อียู
บริษัทศูนย์วิจัยกสิกรไทย สรุปภาวะตลาดเงินรอบสัปดาห์ที่ผ่านมา (6-10 ส.ค.) เงินบาทแข็งค่าขึ้น เงินบาทขยับแข็งค่าขึ้นในช่วงต้นสัปดาห์สอดคล้องกับทิศทางของสกุลเงินอื่นๆ ในภูมิภาค และการปรับตัวขึ้นของดัชนีหุ้นไทยที่มีนักลงทุนต่างชาติเป็นผู้ซื้อสุทธิ อย่างไรก็ดี แรงขายทำกำไร (ขณะที่ ตลาดรอปัจจัยใหม่ๆ มากระตุ้น) ได้จำกัดการแข็งค่าของเงินบาทไว้บางส่วนในระหว่างสัปดาห์ เงินบาทฟื้นกลับมาแข็งค่าขึ้นอีกครั้งในช่วงปลายสัปดาห์ ท่ามกลางการคาดการณ์เกี่ยวกับมาตรการผ่อนคลายทางการเงินเพิ่มเติมจากธนาคารกลางจีน รวมถึงธนาคารกลางยุโรป (ECB) และธนาคารกลางสหรัฐฯ (เฟด)  ในวันศุกร์ (10 ส.ค.) เงินบาทแข็งค่ามาที่ 31.48 บาทต่อดอลลาร์ฯ เทียบกับ 31.54 บาทต่อดอลลาร์ฯ ในวันศุกร์ก่อนหน้า (3 ส.ค.)
สำหรับแนวโน้มสัปดาห์ถัดไป (13-17 ส.ค.) เงินบาทอาจเคลื่อนไหวในกรอบ 31.35-31.70 บาทต่อดอลลาร์ฯ โดยต้องจับตาพัฒนาการของวิกฤตหนี้ยุโรป ผลการประมูลตั๋วเงินคลังและพันธบัตรรัฐบาลอิตาลีและเยอรมนี ขณะที่ ตัวเลขเศรษฐกิจสหรัฐฯ ที่สำคัญ ได้แก่ ดัชนีตลาดที่อยู่อาศัย ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟีย ดัชนีความเชื่อมั่นผู้บริโภค (เบื้องต้น) เดือนส.ค. ยอดค้าปลีก ดัชนีราคาผู้บริโภค ดัชนีชี้นำเศรษฐกิจ ผลผลิตภาคอุตสาหกรรม ข้อมูลการเริ่มสร้างบ้าน และการอนุญาตก่อสร้างเดือนก.ค. รวมถึงข้อมูลเงินทุนไหลเข้าสุทธิเดือนมิ.ย. ทั้งนี้ ตลาดการเงินในประเทศจะปิดทำการในวันจันทร์ที่ 13 ส.ค.